Suporterii celor de la Dinamo București au primit interzis pe stadion la următoarele patru partide de pe teren propriu, după incidentele de la partida cu UTA Arad. Șefii de la CS Dinamo au acceptat cererea "câinilor roșii" pentru ca fanii să vadă meciul cu Petrolul în sala Polivalentă.
"Câinii se adună în sala Dinamo pentru meciul de luni seara cu Petrolul. Ionuț Popa, președintele de la CS Dinamo, și Ionuț Lupescu, președintele de onoare, au acceptat cererea dinamoviștilor de a se aduna luni seara în Polivalentă pentru a urmări meciul cu Petrolul.
Probabil va fi o atmosferă senzațională, la fel cum este și la meciurile de handbal din Champions League ale lui Dinamo. Dacă tot nu au acces pe stadion se vor aduna în sala Dinamo din Ștefan cel Mare și vor face spectacol acolo", a dezvăluit Cristi Coste.
"Foarte frumos din partea lor și Rapid a procedat la fel la meciul cu Dinamo. Foarte frumos că se adună. Apropo de stadion, ați văzut și voi ultima știre. Se va da drumul la lucrări și sper ca în trei ani să avem un stadion, ar fi cea mai mare realizare pentru suporterii noștri", a spus Giani Kiriță la FANATIK SUPERLIGA, emisiune transmisă în direct pe FANATIK.RO, de la ora 10:30, în fiecare zi de luni, marți și vineri.